**Pályázati felhívás háziorvosi praxis betöltésére**

**Budapest Főváros VII. kerület Erzsébetváros Önkormányzata** pályázatot hirdet a területi ellátási kötelezettséggel működő, az egészségügyi alapellátásról és körzeteinek kialakításáról szóló 19/2013 (IV.30.) önkormányzati rendelet 1. számú mellékletében meghatározott 30. számú háziorvosi körzetben, vállalkozási formában, határozatlan időre szóló feladat-ellátási szerződés keretében heti 40 órában, a felnőtt háziorvosi feladatok ellátásra.

**Pályázati feltételek**: A területi ellátási kötelezettséggel működtetett háziorvosi körzetekre vonatkozó hatályos jogszabályokban foglalt feltételek megléte és vállalkozói formában való működtetés, valamint

* büntetlen előélet
* magyar állampolgárság, vagy külön jogszabály szerint a szabad mozgás és tartózkodás jogával rendelkező, illetve letelepedett státusz
* Magyar Orvosi Kamarai Tagság
* a háziorvosi, házi gyermekorvosi és fogorvosi tevékenységről szóló 4/2000. (II.25.) EüM rendeletben előírt képesítési előírásoknak való megfelelés
* az önálló orvosi tevékenységről szóló 2000. évi II. törvényben, valamint a törvény végrehajtásáról szóló 313/2011. (XII.23.) Korm. rendeletben, továbbá
* az egészségügyi alapellátásról szóló 2015. évi CXXIII. törvényben,
* vállalkozói formában való működtetés*.*

**A pályázat részeként benyújtandó iratok, igazolások:**

* részletes szakmai önéletrajz, elérhetőségek,
* motivációs levél,
* iskolai végzettséget, szakirányú képzettséget tanúsító okirat másolata,
* egészségügyi alkalmasságot igazoló okirat másolata,
* három hónapnál nem régebbi erkölcsi bizonyítvány,
* Magyar Orvosi Kamarai tagság igazolása,
* Budapest Főváros Kormányhivatala által kiállított igazolás arról, hogy a praxisengedély megszerzésének feltételei fennállnak,
* a vállalkozás meglétét igazoló dokumentum másolata (társas vállalkozás esetén alapító okirat/alapszabály és a cégbírósági bejegyzést igazoló okirat másolata vagy egyéni vállalkozás esetén a nyilvántartásba vételről szóló dokumentum)
* a pályázó nyilatkozata arról, hogy a pályázati anyagban foglalt személyes adatainak a pályázati eljárással összefüggő kezeléséhez hozzájárul,
* a pályázó nyilatkozata arról, hogy a pályázati eljárásban részt vevő személyek a pályázati anyagot megismerhetik, és abba betekinthetnek,
* a pályázó nyilatkozata arról, hogy a pályázat elbírálását zárt ülésen kéri, vagy hozzájárul annak nyilvános tárgyalásához.

A pályázat benyújtását követően hiánypótlásra nincs lehetőség.

**A pályázat benyújtásának határideje:** 2019. július 31.

**A pályázat benyújtásának módja:** Postai úton egy példányban kell benyújtani Budapest Főváros VII. kerület Erzsébetvárosi Polgármesteri Hivatal Humánszolgáltató Irodájához (1076 Budapest, Garay utca 5.). A borítékon kérjük feltüntetni: 30. számú háziorvosi körzet pályázata.

**A pályázat elbírálásának módja, határideje:** Művelődési, Kulturális és Szociális Bizottsága pályázat benyújtására nyitva álló határidő lejártát követő üléséndönt a nyertes pályázó személyéről. A Bizottság fenntartja a jogot a pályázat eredménytelenné vagy érvénytelenné nyilvánítására. A döntésről a pályázók legkésőbb az elbírálástól számított 8 napon belül írásban tájékoztatást kapnak.

**A munkakör betölthetőségének időpontja:** A feladat-ellátási szerződés megkötését, illetve az egészségügyi tevékenység folytatására vonatkozó véglegessé vált praxisengedély alapján a Nemzeti Egészségbiztosítási Alapkezelővel megkötött finanszírozási szerződés hatályba lépését követően azonnal.

**A feladat-ellátási szerződés időtartama:** a nyertes pályázóval az önkormányzat határozatlan idejű feladat-ellátási szerződést köt.

**Ellátandó lakosságszám:** 1298 fő

**Háziorvosi rendelő címe:** 1078 Budapest, István utca 35.

**Illetmény és juttatások:** Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet alapján a Nemzeti Egészségbiztosítási Alapkezelő területi szervével kötött finanszírozási szerződés szerint.

**A praxisjog megszerzésének ellenértéke:** A meghirdetett háziorvosi körzet praxisjoga térítésmentesen kerül átadásra a nyertes pályázó részére.

**Egyéb információk:**

A feladat ellátását szolgáló rendelő az önkormányzat tulajdonában van, melyre vonatkozóan az Önkormányzat a nyertes pályázóval használati szerződést köt. A rendelő fenntartási költségei a feladat-ellátót terhelik. A rendelő alapfelszereltségét jelentő bútorzat rendelkezésre áll.

A pályázattal kapcsolatban érdeklődni lehet Urbancsokné Tóth Mónika szociális intézményi referensnél a következő e-mail címen: [Toth.Monika@erzsebetvaros.hu](mailto:Toth.Monika@erzsebetvaros.hu)

Felhívjuk szíves figyelmüket, hogy **Budapest Főváros VII. kerület Erzsébetváros Polgármesteri Hivatala** a Képviselő-testület 4/2019 (II.11.) határozata értelmében közigazgatási szünet miatt **2019. 07. 01. - 2019. 07.14. között zárva tart**, az ez idő alatt érkezett megkeresésekre a közigazgatási szünetet követően adunk tájékoztatást.

**A pályázati kiírás közzétételének helye:**

* [www.erzsebetvaros.hu](http://www.erzsebetvaros.hu)
* [www.oali.hu](http://www.oali.hu)
* Erzsébetváros újság
* [www.mok.hu](http://www.mok.hu)
* Egészségügyi Közlöny